text: Stor interesse for at blive p-vagt
  10 marts 2013 kl. 13.28
  Det nye parkeringsselskab Onepark, der har hovedsæde i Vejle, er ved at drukne i ansøgninger fra folk, der gerne vil være p-vagter. 
  Onepark fik over 1300 ansøgninger til 35 stillinger.
  Mange vil takke pænt nej til tilbuddet om at få et job på en af øretævernes holdepladser. Det er ikke sjovt at lege politibetjent og skrive kedelige bøder ud til bilister.
  Men hos det nye parkeringsselskab Onepark, der har hovedsæde i Vejle, er man ved at drukne i ansøgninger fra mennesker, der gerne vil trække i firmaets grå og orange uniform.
  - Vi søgte for nyligt 35 medarbejdere til tjeneste rundt om i Danmark, og vi har fået mere end 1.300 ansøgninger, fortæller Oneparks direktør, Per Moesgaard til TV SYD.
  